KIRJALLINEN KYSYMYS E-2140/01 esittäjä(t): Camilo Nogueira Román (Verts/ALE) neuvostolle. Kehitysmaita riivaavien sairauksien torjunta.



Virallinen lehti nro 081 E , 04/04/2002 s. 0113 - 0114



KIRJALLINEN KYSYMYS E-2140/01 esittäjä(t): Camilo Nogueira Román (Verts/ALE) neuvostolle (20. heinäkuuta 2001) Aihe: Kehitysmaita riivaavien sairauksien torjunta Vuosien 1975 ja 1997 välisenä aikana markkinoille tuli 1 223 lääkettä, joista vain 13 on tarkoitettu trooppisten sairauksien hoitoon. Tartuntatauteihin kuolee vuosittain 17 miljoonaa ihmistä, joista 90 % on maailman köyhimpien maiden asukkaita. Brasilia on ehdottanut, että WHO ja sen jäsenvaltiot toteuttaisivat kampanjan sellaisten sairauksien torjumiseksi, joista kärsivät miljoonat ihmiset Latinalaisessa Amerikassa, Aasiassa ja Afrikassa ja jotka eivät kiinnosta monikansallisia lääkeyrityksiä, jotka toimivat pelkästään voitontavoittelutarkoituksessa. Tukeeko neuvosto Brasilian ehdottamia hankkeita? Yhteinen vastauskirjallisiin kysymyksiin E-2138/01 ja E-2140/01 (29. marraskuuta 2001) Neuvosto on useissa yhteyksissä toistanut olevansa vakavasti huolissaan tartuntatautien leviämisen aiheuttamasta tilanteesta erityisesti kehitysmaissa, ja ennen kaikkea Saharan eteläpuolisessa Afrikassa. Yhteisön kehityspolitiikan pääasiallisena tavoitteena on köyhyyden vähentäminen ja lopulta sen poistaminen kokonaan. Neuvosto katsoo, että tuenantajien nopeutetulla toiminnalla tartuntatautien, erityisesti hivin/aidsin, malarian ja tuberkuloosin torjumiseksi on keskeinen merkitys ottaen huomioon ne tuhoisat vaikutukset, jotka näillä taudeilla voi olla köyhyyden vähentämiseen tähtääviin toimiin. Neuvosto pani näin ollen tyytyväisenä merkille komission tiedonannon tartuntatautien vastaisen nopeutetun toiminnan toimintaohjelmasta. Neuvosto pitää kyseistä ohjelmaa kunnianhimoisena, oikea-aikaisena ja sopivana lähtökohtana yhteisön ja jäsenvaltioiden ensisijaisille toimille seuraavien viiden vuoden aikana. Kohtuuhintaisten lääkkeiden puute on vakava ongelma monissa kehitysmaissa erityisesti köyhimmille ihmisille. Näin ollen neuvosto on yhtä mieltä komission kanssa siitä, että tehokasta hintojen maailmanlaajuista porrastamista olisi sovellettava nykyistä huomattavasti laajemmin asianomaisten kehitysmaiden hyväksi. Samalla neuvosto on tietoinen siitä, että tietyille markkinoille tarkoitettuja edullisia lääkkeitä uhkaa kulkeutua muualle, ja hintojen lasku uhkaa teollisuusmaiden markkinoilla. On tärkeätä vahvistaa ja lisätä tutkimus- ja kehitystyölle myönnettävää rahoitusapua. Tältä osin on vahvistettava kehitysmaiden valmiuksia ja tuettava kannustimin uusien hoitojen ja rokotteiden kehittämistä. Neuvosto otti tyytyväisenä vastaan YK:n pääsihteerin tekemän ehdotuksen maailmanlaajuisen terveysrahaston perustamisesta. Maailmantaloutta koskevan Genovan G8-huippukokouksen yhteydessä rahastosta päästiin yksimielisyyteen Yhdistyneiden Kansakuntien pääsihteerin kanssa. Neuvosto on komission kanssa samaa mieltä siitä, että rahaston olisi kohdistettava toimintansa erityisesti kolmeen tärkeimpään tartuntatautiin: hiv/aidsiin, malariaan ja tuberkuloosiin, ja katsoo, että rahoitustaakkaa on jaettava OECD-maiden kesken sekä julkisen ja yksityisen sektorin kesken. Varoilla olisi tuettava kumppanimaiden omien strategioiden toteuttamista, mukaan lukien ennaltaehkäisy, hoitoon pääsyn varmistaminen ja valmiuksien parantaminen.